L-ebda każ ta' persuna pożittiva fid-djar tal-anzjani fl-aħħar ġimgħa Fi ftit jiem li nteftħu r-reġistrazzjonijiet, 51% ta' dawk li għandhom bejn it-30 u d-39 sena huma mlaqqma jew irreġistraw u jkunu qed jirċievu l-appuntament biex jitlaqqmu. Dan intqal waqt il-konferenza indirizzata mis-Supretendent tas-Saħħa Pubblika Charmaine Gauci. Qalet li pajjiżna baqa' għaddej bit-tilqim u hija strateġija li sejra tajjeb ħafna. Fil-fatt osservat li qed ikun hemm konkorrenza tajba mill-pubbliku. Tant hu hekk li b'kollox sa issa ngħataw 365,902 doża li minnhom 115,333 persuni ħadu t-tieni doża. Apparti minn hekk, Prof Gauci qalet li sa issa tlaqqmu 95% ta' dawk li għandhom 'il fuq minn 60 sena; 72% ta' dawk 'il fuq minn ħamsin sena u 59% ta' dawk il-persuni bejn l-40 u d-49 sena. 12 każ ġdid u jfiqu 19-il persuna Minn total ta' 1,956 swab tests li saru fl-aħħar 24 siegħa rriżultaw 12 każ ġdid filwaqt li fiequ 19-il persuna. Il-każijiet attivi bħalissa huma ta' 252 fejn 17 minnhom jinsabu f'Għawdex. Il-maġġorparti tal-każijiet din il-ġimgħa seħħew fost persuni bejn 20 u 24 sena. L-età medja bħalissa hija ta' 37.7 sena. In-numru tal-vittmi issa huwa 417 wara li fl-aħħar 24 siegħa mara ta' 95 sena mietet l-Isptar Mater Dei waqt li kienet pożittiva għall-Covid-19. Mill-aħħar bullettin mediku kien hemm erba' mwiet. 22 każ tal-varjant Brażiljan Prof. Gauci qalet li l-maġġorparti tal-każijiet huma mill-varjant tar-Renju Unit. Żiedet tgħid li hemm ukoll ħames każijiet tal-varjant tal-Afrika t'isfel u għandna total ta' 22 każ tal-varjant Brażiljan. M'hemm l-ebda każ tal-varjant Indjan. L-ebda każ fid-djar tal-anzjani fl-aħħar ġimgħa Prof. Gauci qalet li f'din il-ġimgħa ma kien hemm l-ebda każ ta' persuna pożittiva fid-djar tal-anzjani fejn hemmhekk hemm rata tajba ħafna ta' tilqim. Qalet ukoll li is-sitwazzjoni fl-isptarijiet hija waħda stabbli fejn bħalissa hemm total ta' 53 persuni rikoverati fl-isptarijiet. Bħalissa hemm erba' persuni fl-ITU; 6 persuni fl-Infectious Disease Unit; 10 persuni f'wards oħra f'Mater Dei; żewġ persuni fl-Isptar Ġenerali t'Għawdex, 28 fl-Isptar Boffa; persuna f'Karin Grech; żewġ persuni f'Monte Karmeli. M'hemm l-ebda pazjent fl-Isptar St Thomas u fil-Good Samaritan. "Pajjiżna għandu għodda oħra biex ikun jista' jikkontrolla dan il-virus" Prof. fakkret li nhar il-Ħamis tħabbru miżuri ġodda u l-pjan ta' rilaxx tal-miżuri b'mod gradwali. Qalet li dan huwa pjan li huwa bbażat fuq ix-xjenza u li se jibqgħu jagħmlu l-moniteraġġ skont is-sitwazzjoni. Qalet li b'dan il-pjan ta' rilaxx u bil-pjan parallel ta' tilqim, pajjiżna għandu għodda oħra biex ikun jista' jikkontrolla dan il-virus. Qalet li kif nibqgħu għaddejin bħala progress jiddependi mir-responsabiltà ta' kulħadd. Dwar l-immunità tal-vaċċin qalet li sa issa milli jafu hemm mill-inqas sitt xhur ta' protezzjoni imma jista' tkun iktar. Qalet li qed isegwu studji li qed isiru dwar dan. Żiedet tgħid li jekk ikun hemm bżonn it-tielet doża, pajjiżna għandu l-preparazzjoni lesti. Prof. Gauci qalet li l-użu tal-maskra fil-komunità għadu importanti ħafna. Qalet li l-uniku raġuni li se jagħmlu l-eċċezzjoni fuq il-baħar hija minħabba xi ħaġa ta' loġistika għax jekk persuna li tkun qed tgħum u xxarrab il-maskra, din ma tibqax effettiva.